SKRIFTLIG FORESPØRGSEL E-0533/00

af Raffaele Costa (PPE-DE) til Kommissionen

(28. februar 2000)

Om: Falcone-programmet (1997-2001)

Kan Kommissionen oplyse, hvilke regionale og/eller nationale forvaltninger og hvilke offentlige eller private selskaber der har fået tildelt støtte (uanset om den allerede er udbetalt eller ej), og hvor store beløb der er tale om, til finansiering af de aktioner under Falcone-programmet (1997-2001) (budget: 10 mio. ecu, svarende til ca. 19 mia. lire), der allerede er gennemført i Italien og i de øvrige medlemsstater?

Har man undersøgt, til hvem støtten i virkeligheden er blevet udbetalt, og om initiativerne er blevet gennemført med held?

Svar afgivet på Kommissionens vegne af António Vitorino

(14. april 2000)

Kommissionen henleder det ærede medlems opmærksomhed på, at gennemførelsen af Falcone-programmet, som i øvrigt samtlige andre programmer inden for Retlige og Indre Anliggender, bør vurderes under hensyntagen til den generelle kontekst. De projekter, der udvælges under den dobbelte evalueringsprocedure med deltagelse af først fagfolk og dernæst repræsentanter for medlemsstaterne i Falcone-udvalget, har til formål at fremme samarbejdet mellem fagfolk fra et stort antal medlemsstater (og tredjelande) på et tværfagligt grundlag. Projekterne fokuserer på uddannelsesforanstaltninger, fælles projekter og specialundersøgelser i tilknytning til bekæmpelse og forebyggelse af organiseret kriminalitet. Fremgangsmåden tager således ikke udgangspunkt i modtageren og dennes nationale herkomst, men fremmer projekter i forhold til de synergivirkninger, der kan opnås mellem medlemsstaterne. Udvælgelseskriterierne og de prioriterede områder er udførligt beskrevet i årsprogrammet for Falcone, offentliggjort i De Europæiske Fællesskabers Tidende(1).

Kommissionen erindrer om, at den hvert år offentliggør en rapport om projektfordelingen, navnlig fordelt på modtagertype og aktionstype. Med dette for øje og udover, hvad årsprogrammet angiver af prioriterede foranstaltninger, ligger det Kommissionen på sinde at fremme samarbejdet mellem såvel de nationale administrationer som mellem regionale myndigheder eller ikke-statslige organisationer (universiteter og sammenslutninger). I 1998 tegnede nationale myndigheder sig således for 51,3 %, regionale myndigheder for 11,3 % og ikke-statslige organisationer (NGO) og en række forskningsinstitutter for 37,4 %. For 1999 var tallene henholdsvis 59,7 %, 18,3 % og 22 %.

>TABELPOSITION>

>TABELPOSITION>

Kommissionen har til brug for det ærede medlem opstillet en liste over samfinansierede projekter i 1998 og 1999 fordelt på disse tre modtagerkategorier. Listen er sendt direkte til det ærede medlem og Europa-Parlamentets Generalsekretariat. Kommissionen erindrer endvidere om, at Europa-Parlamentet har fået oversendt en gennemførelsesrapport om samtlige programmer for regnskabsåret 1998(2).

Med hensyn til kontrollen med projekternes gennemførelse og finansiering giver det forhold, at udbetalingen foregår i rater, Kommissionen mulighed for at sikre sig, at de forskellige projektfaser gennemføres tilfredsstillende. Den sidste rateudbetaling vedrører modtagerens udarbejdelse af en evalueringsrapport.

Kommissionen deltager så vidt muligt i projekterne og kan således på stedet forsikre sig om, at gennemførelsen stemmer overens med tildelingskriterierne og -beslutningerne. Kommissionen har således kunnet konstatere, at der er et meget højt motivationsniveau for de modtagere, der har nået de tilsigtede målsætninger, og de bidrager til et samarbejde, som ofte går videre end de finansierede foranstaltninger. Hertil kommer, at der for øjeblikket pågår en evaluering foretaget af uafhængige sagkyndige for samtlige programmers vedkommende, og denne evaluering vil ligeledes gøre det muligt at vurdere de allerede opnåede projektresultater under Falcone-programmet, som blev indledt ved udgangen af 1998.

(1) EFT C 355 af 8.12.1999.

(2) SEK(1999) 1955.